CELEX: 32019D0123(01)
Language: mt
Date: 2019-01-16 00:00:00
Title: Deċiżjoni ta’ Implimentazzjoni tal-Kummissjoni tas-16 ta’ Jannar 2019 dwar il-pubblikazzjoni f’Il-Ġurnal Uffiċjali tal-Unjoni Ewropea tal-applikazzjoni għar-reġistrazzjoni ta’ isem li hemm referenza għalih fl-Artikolu 49 tar-Regolament (UE) Nru 1151/2012 tal-Parlament Ewropew u tal-Kunsill — “Džiugas” (IĠP)

23.1.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  C 28/3
               
            
         DEĊIŻJONI TA’ IMPLIMENTAZZJONI TAL-KUMMISSJONI
         tas-16 ta’ Jannar 2019
         dwar il-pubblikazzjoni f’Il-Ġurnal Uffiċjali tal-Unjoni Ewropea tal-applikazzjoni għar-reġistrazzjoni ta’ isem li hemm referenza għalih fl-Artikolu 49 tar-Regolament (UE) Nru 1151/2012 tal-Parlament Ewropew u tal-Kunsill
         “Džiugas” (IĠP)
         (2019/C 28/03)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1151/2012 tal-Parlament Ewropew u tal-Kunsill tal-21 ta’ Novembru 2012 dwar skemi tal-kwalità għal prodotti agrikoli u oġġetti tal-ikel (1), u b’mod partikolari l-Artikolu 50(2)(a) tiegħu,
         Billi:
         
                     (1)
                  
                  
                     Il-Litwanja bagħtet applikazzjoni lill-Kummissjoni għall-protezzjoni tal-isem “Džiugas” skont l-Artikolu 49(4) tar-Regolament (UE) Nru 1151/2012.
                  
               
                     (2)
                  
                  
                     Skont l-Artikolu 50 tar-Regolament (UE) Nru 1151/2012, il-Kummissjoni vvalutat l-applikazzjoni u kkonkludiet li din tissodisfa r-rekwiżiti stabbiliti f’dak ir-Regolament.
                  
               
                     (3)
                  
                  
                     Sabiex ikunu jistgħu jitressqu l-avviżi ta’ oppożizzjoni skont l-Artikolu 51 tar-Regolament (UE) Nru 1151/2012, jenħtieġ li d-dokument uniku u r-referenza għall-pubblikazzjoni tal-ispeċifikazzjoni tal-prodott imsemmijin fl-Artikolu 50(2)(a) ta’ dak ir-Regolament jiġu ppubblikati għall-isem “Džiugas” f’Il-Ġurnal Uffiċjali tal-Unjoni Ewropea,
                  
               IDDEĊIDIET KIF ĠEJ:
         
            Artikolu Uniku
            Id-dokument uniku u r-referenza għall-pubblikazzjoni tal-ispeċifikazzjoni tal-prodott imsemmijin fl-Artikolu 50(2)(a) tar-Regolament (UE) Nru 1151/2012 għall-isem “Džiugas” (IĠP) jinsabu fl-Anness ta’ din id-Deċiżjoni.
            Skont l-Artikolu 51 tar-Regolament (UE) Nru 1151/2012, il-pubblikazzjoni ta’ din id-Deċiżjoni għandha tagħti d-dritt li wieħed jopponi għar-reġistrazzjoni tal-isem li hemm referenza għalih fl-ewwel paragrafu ta’ dan l-Artikolu fi żmien tliet xhur mid-data tal-pubblikazzjoni ta’ din id-Deċiżjoni f’Il-Ġurnal Uffiċjali tal-Unjoni Ewropea.
         
         
            Magħmul fi Brussell, is-16 ta’ Jannar 2019.
            
               
                  Għall-Kummissjoni
               
               Phil HOGAN
               
                  Membru tal-Kummissjoni
               
            
         
         
            (1)  ĠU L 343, 14.12.2012, p. 1.
      
      
         
            ANNESS
            DOKUMENT UNIKU
            
               “DŽIUGAS”
            
            
               Nru tal-UE: PGI-LT-02372 – 6.11.2017
            
            
               DOP ( ) IĠP ( X )
            
            1.   Isem/ismijiet
            
            “Džiugas”
            2.   Pajjiż(i) applikanti
            
            Il-Litwanja
            3.   Deskrizzjoni tal-prodott agrikolu jew tal-oġġett tal-ikel
            
            3.1.   Tip ta’ prodott
            
            Klassi 1.3 Ġobnijiet
            3.2.   Deskrizzjoni tal-prodott li għalih japplika l-isem f’(1)
            
            Il-ġobon “Džiugas” huwa ġobon iebes b’kontenut ta’ xaħam medju magħmul mill-ħalib tal-baqar li ġie standardizzat u pasturizzat u mbaqqat bl-enżimi, bil-massa tal-baqta u l-ġobon sussegwentement soġġetta għal proċessar u maturazzjoni speċjali. Il-ġobon huwa magħmul biss mill-ħalib tal-baqra miksub matul il-perjodu tal-mergħa, li jagħti lil ġobon li jimmatura fit-tul l-aħjar indikaturi organolettiċi u mikrobijoloġiċi.
            Tabella 1. Indikaturi organolettiċi tal-ġobon “Džiugas”
            
                        Indikatur
                     
                     
                        Karatterizzazzjoni
                     
                  
                        Kulur
                     
                     
                        Ġobon immaturat għal mill-inqas 12-il xahar: lewn il-krema/safrani, ftit aktar intens ħdejn il-qoxra
                        Ġobon immaturat għal mill-inqas 18-il xahar: safrani għal lewn il-krema, kemxejn aktar intens (u bi traċċa ħadranija) ħdejn il-qoxra
                        Ġobon immaturat għal mill-inqas 24 xahar: safrani għal lewn il-krema, b’kulur aħdar matt kemxejn aktar intens ħdejn il-qoxra
                        Ġobon immaturat għal mill-inqas 36 xahar: isfar, possibbilment b’tikek ta’ lewn isfar ħamrani jew bi traċċi ta’ disinn kannella, kemxejn aktar intens ħdejn il-qoxra
                        Ġobon immaturat għal mill-inqas 48 xahar: isfar, possibilment bi traċċa ta’ oranġjo, kemxejn aktar intens ħdejn il-qoxra
                        Ġobon immaturat għal mill-inqas 60 xahar: isfar għal grad ta’ isfar skur, bi traċċa ta’ isfar ħamrani, aktar skur tul it-truf ħdejn il-qoxra, u bi gradazzjoni tal-kulur notevoli aktar intens. Qatgħa trasversali tal-massa tal-ġobon tikxef laħam li huwa isfar bi traċċa ta’ oranġjo u fih kristalli bojod tal-melħ tal-kalċju viżibbli.
                     
                  
                        Dehra
                     
                     
                        Dimensjonijiet tar-rota tal-ġobon ċilindrika ċatta: għoli 9,0 -10,0  cm, dijametru 22,0 -24,0  ċm, piż 4,2 -4,5  kg.
                     
                  
                        Sezzjoni trażversali
                     
                     
                        Il-ġobon huwa bla toqob, għalkemm jista’ xi kultant ikun fih eyelets irregolari u xquq ħfief. Jista’ wkoll jidher melħ tal-kalċju żgħir, abjad, iżolat u kristalli ta’ tyrosine ta’ aċidu amminiku.
                     
                  
                        Togħma u xamm
                     
                     
                        Il-ġobon għandu togħma rikka, ħelwa iżda qawwija, li jagħti togħmiet wara li huma xi ftit ta’ frott u jaħarqu. Xeħta friska, b’riħa ta’ aċidu lattiku u ġobon imnixxef.
                     
                  
                        Sawra
                     
                     
                        Il-massa tal-ġobon hija iebsa imma tinkiser faċilment. Aktar ma l-ġobon jimmatura, iktar ikun iebes u aktar ikun fih kristalli li jqarmċu.
                     
                  
               
            Tabella 2. Il-karatteristiċi fiċiżi u kimiċi tal-ġobon “Džiugas”
            
                        Isem l-indikatur
                     
                     
                        Valur standard
                     
                  
                        Kontenut ta’ xaħam tal-materja xotta tal-ġobon (%)
                     
                     
                        39-40
                     
                  
                        Kontenut ta’ ndewwa (%)
                     
                     
                        34-35
                     
                  
                        Kontenut ta’ melħ komuni (%)
                     
                     
                        1,8 -2,2 
                     
                  3.3.   Għalf (għall-prodotti li joriġinaw mill-annimali biss) u materja prima (għall-prodotti pproċessati biss)
            
            
                        —
                     
                     
                        ħalib tal-baqar miksub biss matul il-perjodu tal-mergħa (minn Mejju sa Ottubru); il-baqar li jirgħu dak il-ħin m’għandhomx jingħataw xi għalf supplimentari;
                     
                  
                        —
                     
                     
                        starter cultures ta’ batterji tal-aċidu lattiku f’forma ta’ virga (Lactobacillus) u batterji termophilic cocci (Streptococcus);
                     
                  
                        —
                     
                     
                        enzima tal-klassi protease tal-koagulazzjoni tal-ħalib ta’ oriġini mikrobijoloġika, miksuba mill-kultivazzjoni tal-microfungus Rhizomucor miehei;
                     
                  
                        —
                     
                     
                        melħ komuni.
                     
                  3.4.   Passi speċifiċi tal-produzzjoni li jridu jsiru fiż-żona ġeografika ddefinita
            
            It-tħejjija tat-taħlita tal-ħalib, il-produzzjoni ta’ kulturi katalisti tax-xorrox, il-koagulazzjoni enzimatika tat-taħlita tal-ħalib, l-ipproċessar tal-baqta u biċċiet tal-ġobon u l-iffurmar, l-ippressar, l-imluħa u l-maturazzjoni tal-ġobon kollha jsiru fiż-żona ġeografika definita.
            3.5.   Regoli speċifiċi dwar it-tfettit, it-taħkik, l-imballaġġ, eċċ. tal-prodott li għalih jirreferi l-isem reġistrat
            
            —
            3.6.   Regoli speċifiċi dwar it-tikkettar tal-prodott li għalih jirreferi l-isem reġistrat
            
            —
            4.   Definizzjoni fil-qosor taż-żona ġeografika
            
            Iż-żona ġeografika tinkludi l-parroċċa ċivili ta’ Telšiai City, li tinsab fid-Distrett ta’ Telšiai fil-Muntanji ta’ Samogitia tal-Majjistral tal-Litwanja u li tmiss mal-parroċċi ċivili Ryškėnai, Degaičiai, Gadūnavas u Viešvėnai tad-Distrett ta’ Telšiai (Litwanja).
            5.   Rabta maż-żona ġeografika
            
            Il-konnessjoni tal-ġobon “Džiugas” maż-żona ġeografika hija bbażata fuq ir-reputazzjoni tajba tal-prodott, li hija ddeterminata mill-esperjenza tal-produtturi ewlenin tal-ġobon lokali biex jagħmlu u jimmaturaw dan il-ġobon iebes.
            Il-ġobon “Džiugas” isir fil-parroċċa ċivili ta’ Telšiai City, fejn tinsab għata ta’ għoljiet magħrufa bħala Džiugo kalnas. Skont leġġenda antika, l-għolja hija msemmija fl-unur ta’ Džiugas, mexxej tal-ġlied Samogitjan. Kien maħsub li s-sigriet tas-saħħa ta’ Džiugas kien ġobon miżmum fil-kantina tar-razzett tiegħu, li jagħtih poteri straordinarji meta jiġi kkunsmat.
            Storikament il-ġobon tat-tip cottage ġie prodott fil-Litwanja bl-użu biss ta’ batterji tal-aċidu lattiku biex jitbaqqat il-ħalib. Fi Žemaitija (Samogitia), fil-Majjistral tal-Litwanja, madankollu, in-nisa tal-bdiewa kienu jafu kif jagħmlu ġobon iffermentat billi jużaw l-istonku mnixxef tal-għoġġiela. Il-mużew ta’ Samogitia “Alka” stabbilit f’Telšiai għandu forom tal-ġobon tal-injam għall-wiri użati minn nisa tal-bdiewa biex jipproduċu ġobon iffermentat. Il-kroniki tas-seklu tmintax isemmu li n-nies minn Samogitia kienu jafu kif jagħmlu ġobon b’togħma, aroma, konsistenza u dehra distintivi. Il-ktieb Didžioji Virėja, ippubblikat mill-kumpanija tal-pubblikazzjoni Sakala f’Klaipėda fl-1936, fih riċetta għal ġobon iebes magħmul id-dar li huwa mmaturat għal sena jew sentejn.
            Meta d-djoċesi ta’ Telšiai ġiet stabbilita fl-1926, il-belt ta’ Telšiai saret il-kapitali tar-reġjun etnografiku u storiku ta Žemaitija, u issa huwa ċ-ċentru spiritwali, kulturali, artistiku u xjentifiku tar-reġjun. Huwa għalhekk preċiżament li l-aħjar artiġjani ewlenin fl-oqsma kollha tar-reġjun ilhom li mxew għal din il-belt.
            Il-ġobnijiet u prodotti oħrajn tal-ħalib ilhom importanti ħafna għan-nutrizzjoni tal-abitanti tar-reġjun. Il-ġobnijiet ġew prodotti industrijalment fir-reġjun mill-bidu tas-seklu għoxrin. Għas-Samogitani, it-triq għall-produzzjoni tal-ġobon iebes kienet waħda twila. L-ewwel kumpanija tal-ħalib bdiet topera f’Telšiai fl-1924, iżda kien biss fl-1985 li l-produzzjoni esperimentali tal-ġobon iebes li fformat il-bażi għal “Džiugas” bdiet f’impjant ta’ produzzjoni mibni ġdid. Il-kwantità tal-ġobon prodott bdiet tiżdied sa mill-1994, bi tfassil ta’ manwali u speċifikazzjonijiet tekniċi ġodda. L-iskala tal-produzzjoni tal-ġobon varjat konsiderevolment bejn perjodi differenti. Il-produzzjoni żdiedet sewwa mill-2006, u t-tendenza baqgħet għaddejja sal-lum. Kull sena jiġu prodotti madwar 10 000 tunnellata ta’ ġobon iebes. Iż-żieda fil-volum tal-produzzjoni tirriżulta mill-esportazzjoni tal-ġobon “Džiugas” lejn id-Danimarka, il-Finlandja, l-Italja u pajjiżi oħrajn. Huwa l-ġobon iebes l-iktar magħruf u l-aktar mixtri fil-Litwanja.
            Huma l-ħiliet uniċi tal-artiġjani ewlenin lokali li għenu biex jinħoloq prodott li huwa karatteristiku ta’ din iż-żona. Rota tal-ġobon ta’ 4 kg teħtieġ madwar 60 litru ta’ ħalib tal-baqra miksub matul il-perjodu tal-mergħa. Huwa dan il-ħalib li jagħti l-aħjar indikaturi organolettiċi u mikrobijoloġiċi lill-ġobniet li jdumu jimmaturaw. Bħala parti mill-proċess tal-produzzjoni tal-ġobon, huwa importanti ħafna li jiġi żgurat proporzjon ottimu ta’ Lactobacillus mal-batterji Streptococcus fl-istarter tal-produzzjoni imkabbar mix-xorrox. L-istarter tal-produzzjoni jinkiseb minn starter ippreparat tal-fermentazzjoni (ix-xorrox jiġi ffermentat permezz ta’ starter iffriżat xott). Dan l-istarter produttiv jista’ jitkabbar daqs ħames darbiet. Kull starter tal-produzzjoni sussegwenti huwa ffermentat minn dak ippreparat qabel. Kull starter tal-produzzjoni ppreparat mix-xorrox għandu jkollu l-proporzjon meħtieġ ta’ Lactobacillus mal-batterji Streptococcus. Filwaqt li l-istarters tal-produzzjoni qed jikbru, il-proporzjon bejn il-kulturi batteriċi jista’ jvarja ftit minn dak li hu meħtieġ. Għalhekk produtturi tal-ġobon esperjenzati, fl-isforz tagħhom biex iżommu proporzjon kostanti bejn kultura batterika waħda u l-oħra, jirregolaw il-pasturizzazzjoni tal-istarter tal-produzzjoni (xorrox) u l-ħin li jieħu l-proċess. Barra minn hekk, l-istarter tax-xorrox (xorrox) jiġi pasturizzat manwalment minflok awtomatikament, bir-regolazzjoni tal-valvi tat-tisħin jew tat-tberrid.
            Stadju importanti ħafna fil-produzzjoni tal-ġobon “Džiugas” huwa l-maturazzjoni, li hija dipendenti ħafna fuq is-savoir-faire tal-produtturi tal-ġobon. Matul il-maturazzjoni, il-ġobon “Džiugas” huwa ppożizzjonat vertikalment f’kontenituri speċjali fuq vireg tondi li jduru kontinwament. Biex jiġi żgurat li l-uċuħ laterali tal-ġobon ikunu lixxi u xotti b’mod uniformi, hekk kif il-kontenut ta’ umdità tar-rota tal-ġobon kollha jonqos, il-ġobon “Džiugas” jiddawwar manwalment bejn wieħed u ieħor 60° kull tlett ijiem. Għalhekk, sa tmiem il-fażi ta’ maturazzjoni, il-ġobon ikun iddawwar 360°, biex b’hekk jiġi żgurat li l-indikaturi kwalitattivi tal-ġobon “Džiugas” jibqgħu kostanti. Bis-saħħa tal-savoir faire tal-produtturi lokali tal-ġobon, il-ġobon “Džiugas” huwa distint mill-karatteristiċi speċjali tiegħu, li wkoll iddeterminaw ir-reputazzjoni tajba tiegħu.
            Ir-reputazzjoni tajba tal-ġobon “Džiugas” hija bbażata fuq: (1) għadd ta’ premjijiet mirbuħa fil-Litwanja u madwar id-dinja; (2) il-fatt li sar prodott tal-ikel Litwan simboliku, peress li ħafna drabi huwa offrut bħala rigal lil mistednin barranin; (3) l-għarfien tal-ġobon joħroġ mhux biss mill-kwalitajiet gustatorji tiegħu, iżda wkoll mill-iżvilupp attiv ta’ attivitajiet edukattivi u l-promozzjoni ta’ kultura tal-konsum tal-ġobon.
            Bejn l-1998 u l-2017, il-ġobon rebaħ total ta’ 51 premju, li ħafna minnhom huwa ta’ min isemmihom. Il-ġobon ġie rikonoxxut u ngħata t-titlu tal-prodott tas-sena fil-Litwanja għall-ewwel darba fl-1998, u rebaħ medalja tad-deheb fis-sena ta’ wara fil-wirja internazzjonali ‘AgroBalt’99’. Ilu jiġi organizzat konkors annwali mill-2009 biex jiġi identifikat il-prodott l-iktar popolari. F’din il-kompetizzjoni, il-persuni nnominati f’diversi kategoriji jingħażlu skont l-għażla tal-konsumatur u l-bejgħ fil-maġġoranza tal-ktajjen tal-bejgħ bl-imnut fil-pajjiż, u abbażi ta’ kriterji ta’ kwalità. Il-ġobon “Džiugas” diġà ngħata l-ogħla premju u ġie rikonoxxut bħala l-iktar prodott popolari tas-sena għas-sitt sena konsekuttiva.
            Il-ġobon rebaħ l-ewwel medalja tad-deheb tiegħu f’wirja internazzjonali fi “Prodexpo” fir-Russja fl-2005, rebħa ripetuta fl-istess wirja fl-2008, 2010 u 2014. Ingħata ċertifikat għax huwa l-prodott l-iktar popolari fil-wirja internazzjonali speċjalizzata “Peterfood-2010” f’San Pietruburgu. Fil-kompetizzjoni ta’ tidwiq ta’ ikel u xorb Superior Taste Award organizzata mill-International Taste and Quality Institute (iTQi) fi Brussell fl-2011, il-ġobon ingħata żewġ stilel, bl-istess riżultat fl-2013, iżda fl-2014, ġobon “Džiugas” immaturat għal 36 xahar kien għall-ewwel darba mogħti l-ogħla klassifikazzjoni possibbli: tlieta minn tliet stilel tad-deheb possibbli. Fl-2015 u l-2016 il-ġobon reġa’ ġabar tliet stilel tad-deheb, li wassal għall-kisba ta’ CRYSTAL TASTE AWARD, mogħtija biss fuq prodotti li kisbu tlieta minn tliet stilel tad-deheb possibbli għal tliet snin konsekuttivi.
            “Džiugas” ingħata midalja tad-deheb fi “Goldener Preis - 2011” fil-Ġermanja, fl-International Cheese Awards fir-Renju Unit fl-2012, u fil-World Food 2012 dik l-istess sena f’Moska. Il-ġobon ingħata d-diploma ta’ SIAL Innovation Grand Prix fl-esibizzjoni internazzjonali tal-prodotti tal-ikel SIAL CHINA fl-2013. Il-ġobon iebes “Džiugas” immaturat għal 24 xahar kien rikonoxxut bħala l-aqwa prodott fit-18-il fiera internazzjonali “EuroGastro” fil-Polonja fl-2014. L-Assoċjazzjoni Internazzjonali taċ-Ċertifikazzjoni ICERTIAS, ibbażata fl-Iżvizzera, tat lil “Džiugas” il-“Best Buy Award” għall-2015 u l-ġobon immaturat għal 36 xahar ingħata diploma fil-“Premio Roma 2017”.
            Minħabba t-togħma partikolari tiegħu, il-ġobon “Džiugas” sar wieħed mill-prodotti simboliċi tal-ikel tal-Litwanja, ħafna drabi meqjus bħala rigal tajjeb għall-ħbieb u għall-imsieħba fin-negozju f’pajjiżi barranin, jew għall-qraba li jkunu marru jgħixu barra. Il-ġobon jingħata bħala rigal mill-President tal-Litwanja lil mexxejja ta’ pajjiżi barranin. Fl-2013, il-President tal-Litwanja, Dalia Grybauskaitė, ferrħet lill-Kanċillier Ġermaniża Angela Merkel għar-rebħa tagħha fl-elezzjonijiet Bundestag u ppreżentatilha ġobna “Džiugas” Litwana. Artiklu fil-magażin Stilius fil-15 ta’ Ottubru 2013 ta evalwazzjoni pożittiva tal-wasla tal-ġobon “Džiugas” ta’ Žemaitija fil-Ġermanja, filwaqt li artikolu ppubblikat fil-ġurnal Lietuvos rytas fit-3 ta’ Mejju 2014 semma li r-reputazzjoni globali tal-ġobon “Džiugas” jobbliga l-produtturi tiegħu biex iżommu kwalità tal-prodott konsistenti. Il-ġobon “Džiugas” huwa deskritt bħala “r-re” tal-ġobon iebes, u mfittex mill-konsumaturi. Fl-edizzjoni tagħha tal-1 ta’ Settembru 2016, il-gazzetta Draugas esprimiet il-pjaċir li l-ġobon Litwan “Džiugas” diġà tista’ ssibu fuq l-imwejjed fl-Istati Uniti. L-artiklu fil-gazzetta Lietuvos rytas tat-28 ta’ Jannar 2017 iddeskriva kif il-klijenti jingħataw il-ġobon fl-ambaxxati tal-Litwanja barra l-pajjiż. Il-ġobon “Džiugas” jippromwovi l-Litwanja madwar id-dinja. Artiklu jiddiskuti l-premju li l-ġobon irċieva fi Brussell u jsemmi li “Džiugas” huwa l-ewwel ġobon Litwan li sab l-apprezzament fl-Ażja. L-artiklu fil-Lietuvos rytas fit-18 ta’ Marzu 2017 jiddikjara li “Džiugas” huwa l-ġobon l-aktar stmat fil-Litwanja minħabba l-karatteristiċi eċċezzjonali tiegħu tat-togħma, tipiċi għalih.
            Deskrizzjoni ta’ “Džiugas” tista’ tinsab ukoll fil-Good cheese 2013-2014, rivista ddedikata għall-ġobon, u fi ktieb ippubblikat fl-2015 fuq ġobon minn madwar id-dinja (Dorling Kindersley Ltd, World Cheese Book, 2015, 352 p.).
            Fil-bidu tal-istaġun tal-mergħa f’Mejju, meta tinbeda wkoll il-produzzjoni tal-ġobon “Džiugas”, f’Telšiai ssir il-festa ta’ “Džiugas Day”, fejn kumitat speċjali jevalwa l-karatteristiċi organolettiċi tal-ġobon magħmul sena ilu u mmaturat għal 12-il xahar. Il-ġobon li jkun ġie mmaturat għal aktar żmien jista’ wkoll jittieħed kampjun minnu u jitqabblulu l-kulur, it-togħma, is-sawra tiegħu u karatteristiċi oħrajn.
            Fl-2013, “Džiugas” Houses [“Džiugas” namai] ġew stabbiliti f’Telšiai, Vilnius u Klaipėda, fejn huma organizzati sessjonijiet ta’ tidwiq tal-ġobon u programmi edukattivi. Dawn is-sessjonijiet ta’ tidwiq diġà attendew għalihom madwar 13 000 persuna. Fl-2016, “Džiugas” House saret ukoll dar għal mużew ta’ “Džiugas”. Il-wirja, stabbilita fil-pjan terran, tintroduċi l-viżitaturi għall-industrija tal-ħalib kif kienet f’diversi żminijiet fl-istorja, għal tradizzjonijiet tal-produzzjoni ta’ prodotti tal-ħalib f’Žemaitija, u għall-istorja tal-produzzjoni tal-ġobon iebes “Džiugas”. Id-“Džiugas” House diġà ilha topera fil-kapital ta’ Žemaitija għal diversi snin, u hija waħda mill-aktar attrazzjonijiet popolari fid-Distrett ta’ Telšiai. Informazzjoni dwar id-“Džiugas” House bħala post fejn tista’ żżur tinsab fiċ-Ċentru ta’ Informazzjoni tat-Turismu Samogitia [VĮ Žemaitijos turizmo informacijos centras].
            
               Referenza għall-pubblikazzjoni tal-ispeċifikazzjoni tal-prodott
            
            (it-tieni subparagrafu tal-Artikolu 6(1) ta’ dan ir-Regolament)
            http://zum.lrv.lt/suris-dziugas-paraiska-su-produkto-specifikacija